《庚戌岁六月四日至洪城旧庐无复尺椽怅然伤》
宋代·洪炎

南州一炬火，我归无所归。六月下惊湍，一叶正复敧。

空城何所下，城阙双阖扉。遗氓四五辈，𥈭眙虫鸟栖。

潭潭大都府，灰灭馀空基。委重者谁子，汝实凡且卑。

蝼蚁轻民命，泥沙捐国赀。犬狼肆噬齧，驱逐乃其宜。

胡为使群吠，如恶草蔓滋。哀哉三万室，钟此百六期。

故居不可识，将是复疑非。阶前手种花，自怜托根微。

露草相对泣，吟风作悲诗。人言城门火，鱼祸自靡遗。

我亦无泪哭，且复一解颐。

作者简介：洪炎（1067～1133），字玉甫，南昌（今属江西）人。黄庭坚外甥，出生书香门第，由祖母启蒙，洪炎与洪朋、洪刍、洪羽四兄弟，都是诗人，号称“豫章四洪”江西诗派诗人。